B4-1105, 1146, 1170, 1173, 1181, 1182 και 1203/96

Ψήφισμα σχετικά με την πολιτική κατάσταση και τις συνεχιζόμενες παραβιάσεις των δικαιωμάτων του ανθρώπου στη Βιρμανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Βιρμανία,

- έχοντας υπόψη τη δήλωση του Συμβουλίου της 5ης Ιουλίου 1996 σχετικά με την πολιτική κατάσταση στη Βιρμανία, που ειδικότερα ζητεί από το Κρατικό Συμβούλιο για την Αποκατάσταση του Νόμου και της Τάξης (SLORC) να σεβαστεί τα θεμελιώδη δικαιώματα του βιρμανικού λαού,

A. ανησυχώντας βαθύτατα διότι το SLORC αρνείται να αναγνωρίσει τα θεμελιώδη δικαιώματα του ανθρώπου στη Βιρμανία και υπενθυμίζοντας ότι η Βιρμανία έχει χαρακτηρισθεί από τα Ηνωμένα Έθνη ως ελάχιστα ανεπτυγμένη χώρα,

Β. επαναλαμβάνοντας τη βαθειά του ανησυχία για το μυστήριο που καλύπτει το θάνατο του James Leander Nichols στις 22 Ιουνίου 1996,

Γ. έχοντας υπόψη ότι το SLORC έχει φυλακίσει από τις 26 Σεπτεμβρίου 1996 περισσότερα από 800 μέλη της Εθνικής Ένωσης για τη Δημοκρατία (ΝLD) και του μη συγκληθέντος κοινοβουλίου,

Δ. σημειώνοντας ότι μετά το Μάρτιο του 1996 περισσότεροι από 80.000 πολίτες αναγκάσθηκαν από τον βιρμανικό στρατό να εγκαταλείψουν τα σπίτια τους και τα χωριά τους στις πολιτείες Σαν και Καρέν,

Ε. σημειώνοντας ότι η κ. Aung San Suu Kyi, που έχει τιμηθεί με το Βραβείο Νόμπελ Ειρήνης και το Βραβείο Σαχάροφ και είναι η δημοκρατικά εκλεγμένη ηγέτης του βιρμανικού λαού, επανέλαβε πρόσφατα ότι είναι πρόθυμη να αρχίσει διάλογο με το SLORC, και εκφράζοντας τη λύπη του γιατί η πρόταση αυτή δεν έγινε δεκτή από το SLORC,

ΣΤ. επισημαίνοντας ακόμη μια φορά ότι η κ. Aung San Suu Kyi κάλεσε τη διεθνή κοινότητα να επιβάλει οικονομικές κυρώσεις κατά του SLORC,

Ζ. επισημαίνοντας ότι στις 17 Σεπτεμβρίου 1996 το Κογκρέσσο των Ηνωμένων Πολιτειών ενέκρινε την τροπολογία Cohen-Feinstein και, με βάση τη νομοθεσία αυτή, ο Πρόεδρος των Ηνωμένων Πολιτειών θα απαγορεύει σε νέες επιχειρήσεις να πραγματοποιούν επενδύσεις στη Βιρμανία εάν το SLORC συλλάβει και πάλι την κ. Aung San Suu Kyi ή ασκεί μαζική καταπίεση στη Βιρμανία[semigr ] επισημαίνοντας επίσης ότι στις 3 Οκτωβρίου 1996 ο Πρόεδρος των Ηνωμένων Πολιτειών Κλίντον υπέγραψε διακήρυξη με την οποία απαγορεύει την είσοδο στις ΗΠΑ σε μέλη του SLORC και στις οικογένειές τους,

Η. επισημαίνοντας ότι η Επιτροπή ετοιμάζεται να ανταποκριθεί στα στοιχεία που έφερε στο φως έρευνα σχετικά με την καταναγκαστική εργασία στη Βιρμανία, και γνωρίζοντας ότι, σύμφωνα με άλλες έγκυρες εκτιμήσεις, η καταναγκαστική εργασία αντιπροσώπευε σημαντικό μέρος του ΑΕγχΠ της Βιρμανίας κατά την περίοδο 1994-1995,

Θ. έχοντας υπόψη ότι το Συμβούλιο Γενικών Υποθέσεων της Ευρωπαϊκής Ένωσης θα συνεδριάσει στις 28 και 29 Οκτωβρίου 1996 και προτίθεται να εξετάσει την επιβολή νέων μέτρων κατά του SLORC,

I. λαμβάνοντας υπόψη ότι όλες οι άμεσες ξένες επενδύσεις στη Βιρμανία, και ιδιαίτερα οι επενδύσεις ευρωπαϊκών επιχειρήσεων, πραγματοποιούνται στο πλαίσιο κοινών επιχειρήσεων με εταιρείες ή οικονομικούς οργανισμούς οι οποίοι βρίσκονται υπό τον πλήρη έλεγχο των βιρμανών στρατιωτικών,

IA. λαμβάνοντας υπόψη ότι η Ευρωπαϊκή Ένωση εκτιμά ότι η προαγωγή της δημοκρατίας και ο σεβασμός των ανθρωπίνων δικαιωμάτων αποτελούν αναπόσπαστο μέρος των σχέσεών της με τις τρίτες χώρες,

IB. λαμβάνοντας υπόψη ότι, σύμφωνα με το άρθρο Ι.2 της Συνθήκης ΕΕ, το Συμβούλιο μπορεί να καθορίσει κοινή θέση για κάθε θέμα εξωτερικής πολιτικής και πολιτικής ασφάλειας γενικού ενδιαφέροντος,

ΙΓ. λαμβάνοντας υπόψη ότι η κ. Sung Hngel, δραστήρια αντίπαλος του SLORC, συνελήφθη στις 7 Αυγούστου 1996 από τις ινδικές αρχές που της απήγγειλαν κατηγορία για παράνομη είσοδο στη χώρα,

ΙΔ. επισημαίνοντας ότι η κ. Sung Hngel, σε περίπτωση που κριθεί ως παράνομος μετανάστης στην Ινδία από το Δικαστήριο, που θα πραγματοποιήσει την τρίτη ακροαματική διαδικασία για την υπόθεσή της στις 22 Νοεμβρίου 1996, θα απελαθεί στη Βιρμανία όπου και είναι πιθανό να εκτελεσθεί από τις στρατιωτικές δυνάμεις της χώρας,

1. υπενθυμίζει την αδιασάλευτη προσήλωσή του στον σεβασμό των δημοκρατικών αρχών και των ανθρωπίνων δικαιωμάτων και την πεποίθησή του ότι η εξέλιξη της δημοκρατίας και του κράτους δικαίου, αφενός, και η οικονομική ανάπτυξη, αφετέρου, είναι πράγματα αλληλένδετα[semigr ]

2. καταδικάζει δριμύτατα τις παραβιάσεις των ανθρωπίνων δικαιωμάτων και των θεμελιωδών ελευθεριών που διαπράττονται εις βάρος του βιρμανικού λαού[semigr ]

3. ανησυχεί ιδιαίτερα για την τύχη των άνω των 80.000 ατόμων που υποχρεώθηκαν από το στρατό να εγκαταλείψουν τα σπίτια τους στις πολιτείες Σαν και Καρέν μετά το τέλος του Μαρτίου 1996, μια κατάσταση που συνοδεύθηκε από μαζικές και κατάφωρες παραβιάσεις των δικαιωμάτων του ανθρώπου και συλλήψεις[semigr ]

4. ανησυχεί επίσης για τις πληροφορίες ότι το πρόγραμμα της UNHCR για τον επαναπατρισμό 250.000 προσφύγων Ροχίνγκια από το Μπαγκλαντές στη Βιρμανία θα μπορούσε να τεθεί σε κίνδυνο από το γεγονός ότι η κατάσταση των δικαιωμάτων του ανθρώπου στην πολιτεία Αρακάν, τόπο καταγωγής της μουσουλμανικής μειονότητας των Ροχίνγκια, έχει επιδυνωθεί περαιτέρω μετά τη μαζική τους φυγή του 1991 και ότι σε πολλές περιοχές η καταναγκαστική εργασία έχει αυξηθεί μέχρι σημείου να αντιπροσωπεύει κατά μέσο όρο 20 ημέρες το μήνα[semigr ]

5. καλεί για άλλη μια φορά το SLORC να παρουσιάσει με πλήρη και ικανοποιητικό τρόπο τις συνθήκες υπό τις οποίες απέθανε στη φυλακή ο James Leander Nichols[semigr ]

6. επιβεβαιώνει την άποψή του ότι το SLORC απέδειξε ότι δεν είναι ικανό να συμμετάσχει σε οποιαδήποτε μορφή κριτικού διαλόγου με τη διεθνή κοινότητα με στόχο να επιτευχθεί η μετάβαση στη δημοκρατία και ο σεβασμός των δικαιωμάτων του ανθρώπου[semigr ] καλεί τη διεθνή κοινότητα να λάβει μέτρα, μέσω των Ηνωμένων Εθνών, ώστε το SLORC να απομονωθεί πολιτικά και οικονομικά[semigr ]

7. επιβεβαιώνει την άποψη ότι οι ξένες άμεσες επενδύσεις στη Βιρμανία παρέχουν σημαντική οικονομική υποστήριξη στο SLORC, ενώ δεν εξασφαλίζουν άμεσα οφέλη στο βιρμανικό λαό[semigr ] για το λόγο αυτό επιδοκιμάζει την πρόσφατη απόφαση 15 μέχρι στιγμής διεθνών εταιρειών να αρνούνται κάθε επένδυση στη Βιρμανία[semigr ]

8. επισημαίνει με ανησυχία πληροφορίες σύμφωνα με τις οποίες επενδύσεις των εταιρειών Unocal και Total στη Βιρμανία προκάλεσαν σημαντικές παραβιάσεις των δικαιωμάτων του ανθρώπου και οδήγησαν έμμεσα σε καταναγκαστική μετατόπιση και καταναγκαστική εργασία[semigr ]

9. υποστηρίζει τις χώρες του ASEAN που ανήγγειλαν ότι αντιτάσσονται στην πλήρη ένταξη της Βιρμανίας και καλεί όλα τα μέλη του ASEAN να αρνηθούν την αίτηση ένταξης της Βιρμανίας έως ότου το SLORC αποχωρήσει από την εξουσία και αποκατασταθεί η δημοκρατική τάξη, λαμβανομένου υπόψη ότι η πλήρης ένταξη της Βιρμανίας θα απέβαινε εις βάρος των σχέσεων μεταξύ ΕΕ και ASEAN[semigr ]

10. ζητεί από την Επιτροπή, κατά την παροχή ανθρωπιστικής βοήθειας προς τη Βιρμανία, να διασφαλίσει ότι συνεργάζεται μόνο με φορείς των οποίων η δράση είναι σαφώς ανεξάρτητη από το SLORC[semigr ]

11. επιδοκιμάζει την αποφασιστικότητα της Δανικής Κυβέρνησης για να εξασφαλίσει την επιβολή αυστηρών μέτρων κατά του SLORC εκ μέρους της ΕΕ μετά τον θάνατο του James Leander Nichols[semigr ]

12. εκφράζει την ανησυχία του για την αργοπορία της έρευνας της Επιτροπής που αναμένεται να οδηγήσει σε αναστολή της εφαρμογής του ΣΓΠ και καλεί την Επιτροπή να παρουσιάσει τα συμπεράσματα της έρευνάς της για τη χρησιμοποίηση καταναγκαστικής εργασίας και να τα υποβάλει στο Συμβούλιο και το Κοινοβούλιο χωρίς χρονοτριβή, λαμβανομένου υπόψη ότι η αναστολή της εφαρμογής του ΣΓΠ θα κόστιζε στη Βιρμανία δεκάδες εκατομμύρια δολάρρια ΗΠΑ ετησίως και ότι μια τέτοια κύρωση αποτελεί το μόνο άμεσο μέτρο που μπορεί να ληφθεί για την άσκηση αποτελεσματικής πίεσης στο SLORC[semigr ]

13. καλεί το Συμβούλιο, κατά τη συνεδρίασή του στις 28-29 Οκτωβρίου 1996, να ανταποκριθεί στο αίτημα της κ. Aung San Suu Kyi για επιβολή οικονομικών κυρώσεων κατά του SLORC από την Ευρωπαϊκή Ένωση αποκόβοντας όλους τους δεσμούς μεταξύ της Ευρωπαϊκής Ένωσης και της Βιρμανίας στους τομείς του εμπορίου, του τουρισμού και των επενδύσεων ευρωπαϊκών εταιρειών στη Βιρμανία[semigr ]

14. εκφράζει τις ανησυχίες του για τη σύλληψη της κ. Sung Hngel και καλεί τις αρχές της Ινδίας να διακόψουν τη δικαστική δίωξη εις βάρος της και να της αναγνωρίσουν το καθεστώς του πρόσφυγα[semigr ]

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το SLORC, το ΝLD, την ινδική Κυβέρνηση, τον Γενικό Γραμματέα των Ηνωμένων Εθνών και τα Διοικητικά Συμβούλια όλων των ευρωπαϊκών εταιρειών που πραγματοποιούν επενδύσεις στη Βιρμανία.